ព្រះ​រាជ​អាជ្ញា​សាលាក្តី​ខ្មែរក្រហម​​ប្រកាស​វិធានការ​ចំពោះ​សាក្សី​​ផ្តល់​សក្ខីកម្ម​មិន​ពិត
​យោង​តាម​វិធាន​៣៦​នៃ​វិធាន​ផ្ទៃ​ក្នុង​របស់​សាលាក្តី​ខ្មែរក្រហម​ ការ​ផ្តល់​សក្ខី​កម្ម​ដោយ​ភូតកុហក​នឹង​ត្រូវ​ដាក់​ទោស​តាម​ក្រម​ព្រហ្មទណ្ឌ​របស់​ប្រទេស​កម្ពុជា។
ភ្នំពេញ — សហព្រះរាជអាជ្ញាអន្តរជាតិបានព្រមានសាក្សី ដែលជាអតីតកម្មាភិបាលជាន់ខ្ពស់ខ្មែរក្រហមមួយរូបថា នឹងចាត់វិធានការតាមផ្លូវច្បាប់ប្រឆាំងនឹងសាក្សីរូបនេះ ប្រសិនបើសាក្សី«និយាយកុហក»នោះ។ លោកនីកូឡាស គុមជាន (Nicholas Koumjian) សហព្រះរាជអាជ្ញាសញ្ជាតិអាមេរិក បានព្រមានដូច្នេះនៅក្នុងសវនាការនៃសំណុំរឿង០០២ វគ្គទី២នៅថ្ងៃច័ន្ទនេះ ខណៈពេលដែលសាក្សីគឺលោកនាង អ៊ូចបានបដិសេធអំពីតួនាទីដែលត្រូវតុលាការដៅថា គាត់ជាអតីតចៅហ្វាយស្រុកត្រាំកក់ ខេត្តតាកែវ។ នៅស្រុកត្រាំកក់មានការសម្លាប់រង្គាលយ៉ាងច្រើន ជាពិសេសនៅគុកក្រាំងតាចាន់។ លោកគុមជានបានបញ្ជាក់តាមរយៈអ្នកបកប្រែដោយព្រមានត្រង់ៗថា៖ «លោកបានស្បថហើយ ហើយលោកអាចនឹងត្រូវចោទប្រកាន់ដោយសារតែលោកកុហក»។ នេះជាលើកទី១ ដែលសហព្រះរាជអាជ្ញាបានព្រមានចាត់វិធានការច្បាប់ប្រឆាំងនឹងការផ្តល់សក្ខីកម្មមិនពិត។ ប៉ុន្តែយ៉ាងណាក៏ដោយ លោកនីកូឡាស គុមជាន បាននិយាយធានាថា សាក្សីគឺលោកនាង អ៊ូចនឹងមិនក្លាយជាជនជាប់សង្ស័យបន្ថែមសម្រាប់សាលាក្តីខ្មែរក្រហម ដោយសារតែតួនាទីនៃអតីតកាលរបស់លោកនោះទេ។ សាលាក្តីខ្មែរក្រហមកំពុងកាត់ទោសសំណុំរឿង០០២វគ្គទី២ ដែលចាប់ផ្តើមជាពិសេសលើឧក្រិដ្ឋកម្មនៅមន្ទីរសន្តិសុខក្រាំងតាចាន់ ឬហៅថា គុកក្រាំងតាចាន់នៃស្រុកត្រាំកក់។ មនុស្សជាង១៥.០០០នាក់ត្រូវគេដឹងថា ត្រូវបានសម្លាប់នៅទីនោះ។ លោក នាង អ៊ូច បានប្រកែកថា លោកមិនមែនជាអតីតលេខាបក្ស ឬគណៈស្រុកនោះទេ ពីព្រោះមិនដែលមានការតែងតាំងរូបលោកជាផ្លូវការនោះឡើយ។ ក្រៅពីនោះ សាក្សីដដែលបានច្រានចោលព័ត៌មានមួយចំនួន ដែលសហព្រះរាជអាជ្ញាបរទេសយកមកបង្ហាញ ថ្វីដ្បិតតែជនជាប់សង្ស័យមួយចំនួនទៀត ដូចជាអ្នកស្រីអ៊ឹម ចែម និងតាអានក្នុងសំណុំរឿង០០៤ត្រូវបានបញ្ជាក់រួចហើយក្តី។ យោងតាមវិធាន៣៦នៃវិធានផ្ទៃក្នុងរបស់សាលាក្តីខ្មែរក្រហម ការផ្តល់សក្ខីកម្មដោយភូតកុហកនឹងត្រូវដាក់ទោសតាមក្រមព្រហ្មទណ្ឌរបស់ប្រទេសកម្ពុជា។ ក្រមព្រហ្មទណ្ឌត្រង់មាត្រា៥៤៥ចែងថា «សក្ខីកម្មភូតកុហកដែលបានស្បថនៅមុខតុលាការ ឬនៅមុខមន្ត្រីនគរបាលយុត្តិធម៌»នឹងត្រូវដាក់ទោសពី២ទៅ៥ឆ្នាំឬត្រូវពិន័យជាប្រាក់ពី៤ទៅ១០លានរៀល ឬស្មើនឹង១០០០ទៅ២៥០០ដុល្លារអាមេរិក។ លោកឡាស អលសិន មន្ត្រីផ្នែកទំនាក់ទំនងកិច្ចការច្បាប់របស់សាលាក្តីខ្មែរក្រហម ឲ្យដឹងថា មុននឹងឈានដល់ដំណាក់កាលចោទប្រកាន់អំពីកំហុសរបស់សាក្សី  អង្គជំនុំជម្រះសាលាដំបូងត្រូវធ្វើការសម្រេចចិត្តជាមុនថា តើខ្លួនមានសមត្ថភាពដាក់ទណ្ឌកម្មលើសាក្សីរូបនោះតាមអំណាចក្រមព្រហ្មទណ្ឌ ឬយ៉ាងណា ឬក៏នឹងត្រូវបញ្ជូនសំណុំរឿងទៅកាន់ព្រះរាជអាជ្ញានៃតុលាការជាតិ។ លោកគង់ សំអុន សហមេធាវីកម្ពុជារបស់ខៀវ សំផន អតីតប្រមុខរដ្ឋនៃសម័យខ្មែរក្រហម បានហៅការព្រមានរបស់សហព្រះរាជអាជ្ញាថា ជាការគំរាមកំហែងដល់សាក្សី។ «ខ្ញុំមើលឃើញថា វាជាការគំរាមកំហែងដល់សាក្សីទៅវិញទេ អ្វីដែលតំណាងសហព្រះរាជអាជ្ញាធ្វើវិធានដែលត្រូវចាត់ការលើសាក្សីនោះ»។ លោកសហព្រះរាជអាជ្ញានីកូឡាស គុមជានបានច្រានចោលការយល់ឃើញបែបនេះ ដោយចាត់ទុកថា នេះជានីតិវិធី ដែលគេដឹងឮគ្រប់គ្នានិងជាវិធីដ៏មានសារៈសំខាន់។ សូមបញ្ជាក់ថា ក្នុងការផ្តល់សក្ខីកម្មនៅថ្ងៃនេះ លោកនាង អ៊ូចបញ្ជាក់ថា មានគណៈប្រតិភូពីប្រទេសចិន និងពីប្រទេសស៊ុយអែតមកបំពេញទស្សនកិច្ចនៅស្រុកត្រាំកក់របស់លោកផងដែរ៕